‘BTS’ฟันกำไรขายลูก ตุนเงินลุยงานใน-นอก
บีทีเอสผงาดรับเหนาะๆ หลายพันล้านจากการขนหุ้นเก่าร่วมขายหุ้นวีจีไอ โกลบอล “คีรี” ตุนเงินสดเตรียมช็อปของดี
31 ส.ค. 2555

บีทีเอสผงาดรับเหนาะๆ หลายพันล้านจากการขนหุ้นเก่าร่วมขายหุ้นวีจีไอ โกลบอล “คีรี” ตุนเงินสดเตรียมช็อปของดี 
นายคีรี กาญจนพาสน์ ประธานกรรมการ บริษัท วีจีไอ โกลบอล มีเดีย และในฐานะประธานกรรมการบริหาร บริษัท บีทีเอส กรุ๊ปโฮลดิ้งส์ (BTS) เปิดเผยว่า การเสนอขายหุ้นให้ประชาชนครั้งแรก (ไอพีโอ) บริษัท วีจีไอ โกลบอล มีเดีย จำนวน 88 ล้านหุ้น แบ่งเป็น 26 ล้านหุ้น จะออกหุ้นใหม่ขายให้กับผู้ถือหุ้นของบีทีเอสและบริษัท ระบบขนส่งมวลชนกรุงเทพ (BTSC) เพื่อให้ทุนจดทะเบียนของวีจีไอจาก 274 ล้านบาท เพิ่มเป็น 300 ล้านบาท เข้าคุณสมบัติจดทะเบียนในตลาดหลักทรัพย์แห่งประเทศไทย (SET)
สำหรับหุ้นไอพีโออีก 62 ล้านบาท จะมาจากหุ้นเดิมที่ทาง BTSC ซึ่งคาดว่าวีจีไอจะได้รับเงินจากการขายหุ้น 850-900 ล้านบาท ส่วนบีทีเอสเองจะได้รับหลายพันล้านบาท 
“เรามองหาโอกาสลงทุนธุรกิจที่เราชำนาญ นั่นคือโครงสร้างพื้นฐานธุรกิจรถไฟฟ้า การมีเงินสดอยู่ในมือในช่วงเวลาที่ทุกที่กำลังจะมีความวุ่นวายหรือวิกฤตเศรษฐกิจ สิ่งที่ผมต้องการที่สุดคือการมีเงินในกระเป๋า และหาโอกาสที่ดีที่สุด หากมีโครงการของการรถไฟฟ้าขนส่งมวลชนแห่งประเทศไทย (รฟม.) เราจะเข้าร่วมประมูลทั้งนั้น ขณะเดียวกันก็มองโอกาสในต่างประเทศ เช่น เวียดนาม มาเก๊า” นายคีรี กล่าว